Anexă la Hotărârea CA al ANRE

 nr. 30/2019 din 06.03.2019

 **Regulament**

**privind procedurile** **de elaborare a actelor normative de reglementare**

**de către Agenția Națională pentru Reglementare în Energetică**

**Secțiunea 1**

**DISPOZIŢII GENERALE**

**1.** Agenţia Naţională pentru Reglementare în Energetică (în continuare - Agenţia), în scopul reglementării activităților în sectoarele energeticii și în domeniul serviciului public de alimentare cu apă şi de canalizare, elaborează și aprobă acte normative de reglementare care pot avea impact asupra piețelor energeticii, precum și a serviciului public de alimentare cu apă şi de canalizare (regulamente, reguli, instrucțiuni, metodologii, alte asemenea acte, în continuare - acte normative de reglementare). Actele normative de reglementare se aprobă de către Agenţie prin hotărârile Consiliului de administraţie al acesteia.

**2.** Elaborarea, fundamentarea, avizarea, definitivarea, aprobarea și înregistrarea proiectelor de acte normative de reglementare se realizează de către Agenţie în conformitate cu prevederile Legii nr. 100/22.12.2017 cu privire la actele normative, Legii nr. 174/21.09.2017 cu privire la energetică, prezentului Regulament, precum și alte acte normative aplicabile procedurii de elaborare a actelor normative.

**3.** Interpretarea oficială a actelor normative de reglementare aprobate de către Agenție ţine de competenţa acesteia.

**4.** Transparenţa procesului de elaborare și aprobare de către Agenție a actelor normative de reglementare se realizează în conformitate cu prevederile Legii nr. 239/13.11.2008 privind transparența în procesul decizional.

**5.** Pentru organizarea elaborării sau ajustării actelor normative de reglementare, Agenția este în drept să adopte programe de reglementări, în temeiul prevederilor legislației în vigoare. Programele de reglementări vor cuprinde:

a) titlul actelor care urmează a fi elaborate;

b) domeniile ce urmează a fi reglementate;

c) persoanele responsabile de elaborarea proiectelor de acte normative de reglementare din cadrul Departamentului reglementări sau, după caz, din cadrul grupurilor de lucru constituite în acest scop;

d) termenele de elaborare și aprobare a proiectelor de acte normative de reglementare.

**6.** Procesul de elaborare și aprobare a proiectului actului normativ de reglementare în cadrul Agenţiei include următoarele etape:

a) după caz, efectuarea analizei *ex ante* privind fundamentarea necesităţii elaborării actului normativ de reglemetare sau a analizei impactului de reglementare asupra activității de întreprinzător (în continuare AIR) în cazul proiectelor cu impact asupra activităţii de întreprinzător;

b) întocmirea notei informative la proiect;

c) elaborarea proiectului actului normativ de reglementare;

d) consultarea publică și avizarea proiectului actului normativ de către entitățile care au tangență cu obiectul de reglementare a proiectului;

e) asigurarea efectuării expertizei anticorupție, expertizei juridice, expertizei Grupului de lucru al Comisiei de stat pentru reglementarea activității de întreprinzător și după caz, expertizei de compatibilitate cu legislația Uniunii Europene sau a altor expertize prevăzute de legislație în funcție de tipul raporturilor de reglementare ale actului normativ;

f) întocmirea sintezei obiecțiilor și recomandărilor recepționate;

g) definitivarea proiectului actului normativ de reglementare;

h) întocmirea dosarului actului normativ;

i) aprobarea actului normativ de reglementare;

j) înregistrarea de stat a actului normativ de reglementare;

k) publicarea actului normativ de reglementare.

**7.** Elaborarea proiectului de act normativ de reglementare este realizată de către persoana responsabilă din cadrul Departamentului reglementări sau, după caz, din cadrul grupului de lucru instituit în acest scop (în continuare autor). Celelalte etape stipulate la pct. 9 din prezentul Regulament sunt asigurate de către Departamentul reglementări. Desemnarea persoanei responsabile de elaborare, iar după caz, componența grupului de lucru are loc prin ordinul directorului general, la propunerea șefilor subdiviziunilor responsabile de implementarea actului normativ de reglementare.

**8.** Modificarea actului normativ de reglementare are loc cu respectarea aceleiași proceduri parcurse la elaborarea actului supus modificării, în conformitate cu prevederile prezentului Regulament.

**Secțiunea 2**

**ANALIZA EX ANTE și ANALIZA IMPACTULUI DE REGLEMENTARE**

**9.** În scopul fundamentării necesității elaborării actului normativ de reglementare, în funcție de importanța şi complexitatea acestuia, a impactului asupra activității de întreprinzător, elaborarea proiectului este precedată, după caz, de efectuarea analizei *ex ante* sau AIR.

**10.** Analiza *ex ante* se realizează în conformitate cu prevederile Legii nr. 100/22.12.2017 cu privire la actele normative și cuprinde următoarele etape:

a) definirea problemei, pornind de la inexistenţa sau ineficienţa cadrului normativ relevant;

b) stabilirea obiectivului şi a domeniului intervenţiei;

c) identificarea opţiunilor şi mijloacelor necesare pentru soluţionarea problemei şi/sau atingerea obiectivului şi analiza acestora prin intermediul impactului financiar, administrativ, economic, social, asupra mediului etc.;

d) compararea opţiunilor existente şi selectarea celor mai bune opțiuni pentru atingerea obiectivului.

Informațiile rezultate din efectuarea analizei *ex ante* se includ în nota informativă la proiectul actului normativ de reglementare.

**11.** AIR se efectuează doar dacă proiectul actului normativ prevede reglementări cu impact asupra activității de întreprinzătoe și se realizează în conformitate cu prevederile Metodologiei de analiză a impactului de reglementare şi de monitorizare a eficienței actului de reglementare, aprobată prin Hotărârea Guvernului nr. 1230/24.10.2006.

**12.** AIR se publică pe pagina web a Agenției şi se consultă public concomitent cu proiectul actului normativ de reglementare conform procedurii stabilite în Secțiunea 4 a prezentului Regulament.

**13.** După consultarea publică, textul AIR se revizuiește în contextul recomandărilor recepționate și se remite grupului de lucru al Comisiei de stat pentru reglementarea activității de întreprinzător, împreună cu proiectul actului normativ de reglementare elaborat.

**Secțiunea 3**

**ELABORAREA PROIECTULUI ACTULUI NORMATIV DE REGLEMENTARE**

**14.** După iniţierea procesului de elaborare a actului normativ de reglementare, în termen de cel mult 15 zile lucrătoare, Agenția va plasa pe pagina web oficială anunțul privind inițierea elaborării actului normativ de reglementare.

**15.** Anunţul privind iniţierea elaborării actului normativ de reglementare va conţine, în mod obligatoriu:

a) argumentarea necesităţii de a aproba actul normativ de reglementare;

b) termenul-limită, locul şi modalitatea în care părțile interesate pot prezenta propuneri privind conținutul actului normativ de reglementare;

c) datele de contact ale persoanelor responsabile de recepționarea şi examinarea propunerilor (numele şi prenumele, numărul de telefon, adresa electronică).

**16.** Autorul elaborează proiectul actului normativ de reglementare în termenul stabilit în Programul de reglementare și/sau Planul de activitate al Agenției, cu posibilitatea extinderii acestuia cu cel mult 90 de zile.

**17.**Proiectul actului normativ de reglementare elaborat se va consulta intern cu subdiviziunile Agenţiei. Recomandările justificate asupra proiectului se înaintează în scris autorului. Subdiviziunile care monitorizează implementarea actelor normative de reglementare emise de către Agenţie au obligaţia de a aviza proiectele acestora înaintate de inițierea consultărilor publice.

**18.**În baza recomandărilor înaintate în cadrul consultărilor interne de către subdiviziunile Agenției, autorul modifică şi completează proiectul actului normativ de reglementare, iar în caz de divergențe, organizează o ședință de dezbateri cu subdiviziunile interesate pentru a se decide pe principii reciproc acceptabile.

**19.** În caz de necesitate, autorul proiectului actului normativ de reglementare, cu acordul conducerii Agenției, este în drept:

a) să organizeze ședințe consultative, în scopul clarificării diferitelor probleme şi reducerii numărului aspectelor faţă de care există opinii divergente asupra unor prevederi ale proiectelor actului normativ de reglementare sau asupra proiectului integral al actului, care urmează a fi supus consultării publice;

b) să solicite opinia părţilor interesate şi/sau a experților;

c) să instituie grupuri de lucru comune cu reprezentanți ai părților interesate, după caz.

**Secțiunea 4**

**CONSULTAREA PUBLICĂ, AVIZAREA ȘI EFECTUAREA EXPERTIZEI**

**20.** Proiectul actului normativ de reglementare va fi supus concomitent consultării publice, avizării și expertizei, cu cel puțin 15 zile lucrătoare înainte de definitivarea și aprobarea acestuia de către Consiliul de administrație al Agenției.

**21.** Consultarea publică are loc prin plasarea pe pagina web oficială a Agenției a proiectului actului normativ de reglementare împreună cu nota informativă și, după caz, a AIR efectuat în conformitate cu Secțiunea 2 a prezentului Regulament.

**22.** Nota informativă la proiectul actului normativ de reglementare va cuprinde în mod obligatoriu următoarele informații:

a) condițiile ce au impus elaborarea proiectului actului normativ şi finalitățile urmărite;

b) descrierea gradului de compatibilitate, pentru proiectele care au ca scop armonizarea legislației naționale cu legislația Uniunii Europene;

c) principalele prevederi ale proiectului şi evidențierea elementelor noi;

d) fundamentarea economico-financiară, după caz;

e) modul de încorporare a actului normativ de reglementare în cadrul normativ în vigoare;

f) denumirea sau numele autorului.

În rezultatul avizării şi efectuării expertizelor, nota informativă trebuie ajustată și completată în modul corespunzător.

**23.**  Concomitent cu plasarea proiectului actului normativ de reglementare pe pagina web oficială a Agenției, va fi plasat un anunț privind inițierea consultărilor publice care va conține:

a) titlul proiectului actului normativ de reglementare supus consultării;

b) termenul-limită, locul şi modalitatea în care părţile interesate pot avea acces la proiectul actului normativ de reglementare şi pot prezenta sau expedia recomandări temeinic justificate;

c) datele de contact ale autorului sau ale persoanei responsabile de recepționarea și examinarea recomandărilor.

**24.** Data publicării proiectului actului normativ de reglementare pe pagina web a Agenției este considerată data începerii consultării.

**25.** Solicitarea avizării și/sau efectuării expertizei proiectului actului normativ de reglementare va fi expediată persoanelor interesate și autorităților competente prin scrisoare oficială, email, fax şi/sau alt mijloc de comunicare.

**26.** Termenul oferit pentru prezentarea recomandărilor cu referire la proiectul actului normativ de reglementare supus consultării și avizării este de cel puțin 10 zile lucrătoare din data publicării proiectului pe pagina web a Agenției, sau după caz, de la data recepționării de către persoanele interesate a anunțului privind avizarea. În cazul circulației documentelor doar în formă electronică, curgerea termenului pentru avizare începe în ziua publicării proiectului în Sistemul informațional pentru avizare.

**27.** În cazul în care necesitatea elaborării proiectului unui act normativ de reglementare derivă dintr-un document de politici sau dintr-un act normativ ierarhic superior, având un termen restrâns de implementare, precum și dacă proiectul este transmis spre avizare repetată, Agenția poate solicita avizarea acestuia în termen restrâns. În asemenea cazuri este admisă reducerea termenului prevăzut pentru consultarea publică a proiectului actului normativ de reglementare. Argumentarea necesității de a adopta actul normativ de reglementare în regim restrâns va fi adus la cunoștința publicului în anunțul plasat în acest sens pe pagina web oficială a Agenției.

**28.** În cazul în care proiectul actului normativ de reglementare este voluminos sau complex ori dacă se cere studierea unor materiale suplimentare, termenul pentru avizare poate fi prelungit, la solicitarea părților interesate, până la 30 de zile lucrătoare.

**29.** Avizele și recomandările cu privire la proiectul actului normativ de reglementare se recepționează și se examinează de către autori, dacă sunt expediate cel târziu până în ultima zi a termenului stabilit. Autorul proiectului este în drept să nu supună examinării avizele și recomandările expediate după expirarea termenului stabilit.

**30.** În cadrul procesului de consultare publică a proiectului actului normativ de reglementare, orice persoană interesată poate depune recomandări temeinic justificate cu referire la prevederile acestuia, în scris, nemijlocit în cancelaria Agenției, prin poștă, fax sau e-mail.

**31*.*** Dacă în termenul stabilit pentru consultare publică și avizare, nu au fost prezentate recomandări temeinic justificate, proiectul actului normativ de reglementare se consideră avizat și/sau consultat public în lipsa unor obiecții din partea societății civile și/sau a părților interesate.

**32.** Proiectul actului normativ de reglementare se supune expertizelor anticorupție, juridice, economice, de compatibilitate cu legislația Uniunii Europene sau a altei expertize prevăzute de legislaţie, în funcţie de tipul raporturilor reglementate de actul normativ de reglementare.

**33**. Proiectele actelor normative ce reglementează activitatea de întreprinzător se remit spre expertiză grupului de lucru al Comisiei de stat pentru reglementarea activității de întreprinzător, împreună cu AIR. Persoana responsabilă din cadrul Departamentului reglementări, după caz, în comun cu autorul proiectului actului normativ de reglementare, colaborează cu grupul de lucru al Comisiei de Stat şi participă la ședința acestuia în care se supune examinării proiectul actului normativ de reglementare.

**Secțiunea 5.**

**DEFINITIVAREA PROIECTULUI ACTULUI NORMATIV DE REGLEMENTARE**

**34.** Autorul proiectului actului normativ de reglementare examinează recomandările prezentate în cadrul avizării şi al expertizei, recomandările recepționate în urma consultării publice şi, după caz, obiecţiile şi propunerile expertizei de compatibilitate cu legislaţia Uniunii Europene şi decide asupra acceptării sau respingerii motivate a acestora.

**35.** În baza recomandărilor temeinic justificate înaintate în cadrul consultărilor publice ale proiectului actului normativ de reglementare, se întocmește sinteza recomandărilor, care se va publica pe pagina web a Agenţiei şi va include toate recomandările, cât și poziția justificată a Agenţiei faţă de aceste recomandări.

**36.** În cazul atestării unor divergențe conceptuale, Agenția poate organiza dezbateri cu participarea părților interesate, după caz, a autorităților publice, a societății civile, pentru identificarea soluțiilor privind remedierea divergențelor. Dacă asemenea soluții nu sunt identificate, în versiunea finală a proiectului este reflectat punctul de vedere al autorului, iar decizia finală cu privire la aceste divergențe va fi luată de către Consiliul de administrație al Agenției.

**37.** Dacă, în urma avizării şi consultării publice, proiectul actului normativ de reglementare a fost modificat esențial, ceea ce constituie mai mult de 30% din textul proiectului, acesta se supune avizării şi consultării publice repetate.

**38.** Propunerile şi recomandările acceptate sunt luate în considerare în procesul de definitivare a proiectului actului normativ de reglementare şi de întocmire a versiunii finale a acestuia.

**39.** Încheierea procedurii de definitivare a proiectului actului normativ de reglementare are loc prin întocmirea dosarului, care va include:

a) proiectul actului normativ de reglementare

b) AIR;

c) anunțul de inițiere a procesului de elaborare a proiectului actului normativ de reglementare și anunțul privind inițierea consultărilor publice;

d) nota informativă la proiectul actului normativ de reglementare;

e) rapoartele de expertiză;

f) sinteza obiecțiilor și recomandărilor;

g) alte materiale, după caz.

**Secțiunea 6**

**APROBAREA ACTULUI NORMATIV DE REGLEMENTARE**

**40.** Dosarul proiectul actului normativ de reglementare se transmite spre examinare Consiliului de administrație al Agenției. Varianta finală a proiectului actului normativ de reglementare va fi redactată în cadrul ședinței publice de aprobare a acestuia, reieșind din obiecțiile și recomandările expuse în ședință și aprobate de către Consiliul de administrație.

**41.** Anunțul privind desfășurarea ședinței publice se publică pe pagina web a Agenției cu cel puțin 3 zile lucrătoare înainte de ziua preconizată pentru ședință și după caz, se transmite persoanelor interesate și/sau reprezentanților mass-media. Anunțul va conține titlul actului normativ de reglementare supus aprobării, data și locul desfășurării ședinței publice.

**42.** În cadrul ședinței publice autorul va prezenta proiectul actului normativ de reglementare și îl va propune spre aprobare Consiliului de administrație. Secretarul Consiliului de administrație va înregistra şi reflecta în procesul verbal al ședinței Consiliului de administrație, obiecțiile, recomandările şi rezultatele votării.

**43.** În cazul în care Consiliul de administrație nu are obiecții la proiectul actului normativ de reglementare, acesta se supune aprobării, în modul stabilit și se semnează de către toți membrii Consiliului de administrație prezenți la ședință. În cazul în care de către Consiliul de administrație, urmare a deliberării, se propun modificări și completări, proiectul se ajustează conform propunerilor Consiliului de administrație.

**44.** După aprobarea actului normativ de reglementare de către Consiliul de administrație, acesta se înscrie în registrul hotărârilor adoptate de către Agenție, fiindu-i atribuit un număr oficial. Numerele oficiale se atribuie începând cu cifra 1 în fiecare an calendaristic. În cazul în care actul normativ de reglementare nu a intrat în vigoare, acesta îşi păstrează numărul său oficial, care nu poate fi atribuit în același an calendaristic unui alt act normativ de reglementare. Data actului normativ de reglementare este data aprobării acestuia.

**Secțiunea 7**

**ÎNREGISTRAREA DE STAT A ACTULUI NORMATIV DE REGLEMENTARE**

**45.** După aprobarea unui act normativ de reglementare de către Consiliul de administrație, Agenția expediază actul normativ de reglementare Ministerului Justiției pentru înregistrarea de stat. La actul normativ de reglementare aprobat se anexează:

a) hotărârea de aprobare;

b) nota informativă;

c) AIR;

d) sinteza recomandărilor recepționate în cadrul avizării şi consultării publice;

e) copiile avizelor primite;

f) copiile rapoartelor de expertiză;

g) extrasul din procesul-verbal al ședinței Consiliului de administrație, în cadrul căreia a fost aprobat actul normativ de reglementare ce urmează a fi înregistrat.

**46.** În cazul în care Ministerul Justiției nu înregistrează actul normativ de reglementare al Agenției în termen de cel mult 5 zile lucrătoare de la primirea acestuia şi a materialelor aferente, actul normativ se consideră înregistrat.

**Secțiunea 8**

**PUBLICAREA ACTULUI NORMATIV DE REGLEMENTARE**

**47.** După înregistrarea de stat,Agenția transmite actul normativ de reglementare pentru publicare în Monitorul Oficial al Republicii Moldova. Actele normative de reglementare se publică, în condițiile legii, în Registrul de stat al actelor juridice.

**48.** Actele normative de reglementare intră în vigoare peste o lună de la data publicării în Monitorul Oficial al Republicii Moldova sau la o altă dată indicată în textul Hotărârii de aprobare, care nu poate fi anterioară datei publicării.

**49.** Agenția va asigura accesul la actele normative de reglementare aprobate de către Consiliul de administrație prin plasarea acestora pe pagina sa web, precum și prin alte modalități prevăzute de lege.